Eldoraigne-skoolhoof reageer op aantygingsAnton Prinsloo, skoolhoof van Hoërskool Eldoraigne in Centurion, is vir eers terug by die distrikskantoor in Gauteng. Dr. Anton Prinsloo ontken ten sterkste dat hy as skoolhoof individue by Hoërskool Eldoraigne in Centurion geboelie en/of geviktimiseer het. “Dr. Prinsloo is bereid om homself te onderwerp aan ŉ formele ondersoek sodat die ware feite onder eed aan die lig kan kom,” het Prinsloo se regsverteenwoordiger, adv. Brandon Roode, namens sy kliënt aan Maroela Media gesê. Prinsloo is Vrydag kort ná sy heraanstelling as skoolhoof van Hoërskool Eldoraigne weer terug na die distrikskantoor verplaas nadat klaers in die saak hul bereidwilligheid om in die verhoor te getuig bevestig het en die departement die saak ingevolge heroorweeg het. Nuwe getuienis is ook gelewer. Volgens Roode was Prinsloo aanvanklik nie bereid om te reageer op die aantygings teen hom nie aangesien hy volle vertroue het in die interne prosesse wat die departement van basiese onderwys gereed gekry het om die aandag aan die saak te gee. “Dit is ongelukkig so dat die striemende aanvalle op hom nie onbeantwoord kan bly nie, en hy sal dienooreenkomstig sy regte moet beskerm. “Dr. Prinsloo ontken ten sterkste die beweringe dat hy individue by die skool onder andere sou geboelie en/of geviktimiseer het.” Roode het egter daarop gewys dat Prinsloo op geen stadium formeel van enige oortreding aangekla is nie en dus nie enige verdere kommentaar kan lewer met betrekking tot die meriete, al dan nie, van die beweringe teen hom nie. Hoërskool Eldoraigne (Foto: Hoërskool Eldoraigne/Facebook) “Sou die proses in ŉ formele dissiplinêre proses verander, is hy van voorneme om homself op die gepaste tyd en gepaste forum te verdedig teen sodanige beweringe, indien enige.” Volgens Roode oorweeg Prinsloo intussen “verdere alternatiewe regsremedies”. Maroela Media het vroeër berig die departement het in Mei ’n onafhanklike ondersoek gelas nadat bewerings van boeliegedrag en viktimisering teen Prinsloo aan die lig gekom het. Die departement het na afloop van die ondersoek aanbeveel dat Prinsloo as voorsorgmaatreël na die distrikskantoor oorgeplaas word terwyl die dissiplinêre proses afgehandel word. Die departement het egter vroeër vandeesmaand gesê die klagte teen Prinsloo dra nie gewig nie en Prinsloo moet weer sy pos as skoolhoof opneem. Ouers en ander rolspelers het hul misnoeë met dié besluit te kenne gegee en die beheerliggaam het met regsaksie gedreig. Volgens Roode het Prinsloo by sy terugkeer na die skool homself ten volle toegewy aan sy pligte en verantwoordelikhede as skoolhoof. “Hy is gedurende hierdie tyd oorweldig deur honderde boodskappe en oproepe van ondersteuning vanaf leerders, ouers, personeel en die breё onderwysgemeenskap asook die publiek.” Steve Mabona, woordvoerder van die departement, het Vrydag gesê die departement evalueer tans al die bewyse wat ingedien is en sal die kennisgewing van die verhoor binne sewe werksdae finaliseer.